Kommer Mannen til å rase snart? Kanskje, sier geologene. Nei, sier kjønnsforskerne.

Torsdag raste hele eller deler av et 15 ganger 20 meter stort område på oversiden av Mannen ut i flere steinsprang.

Geologene er usikre om hva som nå kommer til å skje, og utelukker ikke at Mannen kan rase. Dermed opprettholder de rødt varsel på fjellet, og beboerne i området forblir evakuert.

Det er fullstendig unødvendig, mener norske kjønnsforskere.

– Det er ingenting som tyder på at Mannen kommer til å bevege på seg igjen i løpet av de første dagene, sier Jorunn Økland, professor og senterleder for Senter for tverrfaglig kjønnsforskning ved Universitetet i Oslo

– All erfaring tilsier at Mannen nå vil være såpass fornøyd med å i det hele tatt ha lettet på ræva og gjort noe, at de neste dagene vil bestå av ren skryting. Deretter vil Mannen gå over i en fase der det skal slappes av godt og lenge.

Professor Økland mener Mannen vil være ufarlig i lang tid.

– Mannen vil ligge lavt i terrenget for å slippe å gjøre noe. Dette er Mannens natur. Med mindre noen maser dag og natt, vil det være stille i flere måneder. Men jeg ville kjørt rødt varsel lille julaften

– Hva skjer da?

– Det som alltid skjer lille julaften: Mannen får panikk.